Sairaanhoitopiirin mukaan väärän rokotteen antamisesta ei aiheutunut työntekijöille terveysriskiä. Tapauksen jälkeen henkilökuntaa muistutettiin valmisteen tarkastamisesta ennen rokottamista.

Viime marraskuussa Jorvissa annettiin 14 ihmiselle influenssarokotuksen sijaan hepatiittirokotus. Rokotetut olivat Helsingin ja Uudenmaan sairaanhoitopiirin työntekijöitä. Sairaanhoitopiiri vahvistaa Yle Uutisten tiedon. Asiasta ei ole tiedotettu julkisuuteen.

– He ovat saaneet inhimillisen virheen vuoksi hepatiittirokotesarjasta ensimmäisen osan sen sijaan, että olisivat saaneet normaalin influenssarokotteen. Rokotteen antaja huomasi virheen pian ja ilmoitti siitä esimiehelleen, kertoo johtajaylilääkäri Markku Mäkijärvi.

Tämän jälkeen asiasta ilmoitettiin rokotetuille ja heidän työyksikköönsä.

Hepatiitti on viruksen aiheuttama maksatulehdus, jota vastaan voi suojautua rokotuksella.

Mäkijärvi sanoo kuulevansa ensimmäistä kertaa tällaisesta virheestä.

– Jos olisi tiedossa kaikki mahdolliset influenssarokotukset kaikilta vuosilta, varmaan joitain löytyisi, mutta itselleni tämä on ensimmäinen tapaus.

Maaliskuun lopussa sairaanhoitopiiri ilmoitti 19 ihmisen voineen altistua muun muassa hiv-tartunnalle, kun heiltä oli otettu verinäytteitä käytetyillä neuloilla.

“Ei terveysriskiä, pikemminkin päinvastoin”

Mäkijärven mukaan väärin rokotetuille työntekijöille ei aiheutunut terveysriskiä. Ylimääräinen rokote ei ole hänen mukaansa vaarallinen edes henkilölle, joka on saanut vastikään hepatiittirokotuksen.

– Monet rokotesuojat vanhenevat noin kymmenessä vuodessa. Näissä henkilöissä oli useita, joilla suoja oli jo vanhentunut. Tässä mielessä tällainen tehoste ei ollut mitenkään haitallinen, pikemminkin päinvastoin. Tietenkin tarkoitus oli antaa influenssarokotetta, Mäkijärvi kertoo.

Virheen tultua ilmi työntekijöille tarjottiin uutta mahdollisuutta influenssarokotukseen. Vain yksi jätti influenssarokotuksen ottamatta. Mäkijärven mukaan muut ehtivät saada oikean rokotteen hyvissä ajoin ennen epidemiakautta.

Yle Uutisten tietojen mukaan ainakin osa työntekijöistä sai tiedon väärästä rokotuksesta vasta useita päiviä tapahtuman jälkeen.

– Tätä en tarkasti tiedä, mutta ainahan siinä menee jokunen aika, kun selvitetään varmuudella, ketä tällainen virhe koskee.

Henkilökuntaa muistutettiin ohjeesta

Tapauksen jälkeen henkilökuntaa on muistutettu ohjeesta, että valmisteen oikeellisuus pitää aina tarkastaa vielä juuri ennen rokottamista.

– Minulla ei ole ollut mahdollisuutta nähdä pakkauksia itse, mutta olen ymmärtänyt, että ne ovat aika paljonkin samannäköisiä. On mahdollista ottaa siitä vierestä toisenlaista rokotetta. Annoimme tapauksen jälkeen ohjeen, että nämä on todella tarkastettava ennen rokottamista, Mäkijärvi kertoo.

Sairaanhoitopiiristä korostetaan, että tapaus on käsitelty organisaatiossa asianmukaisesti.

– Meidän työntekijät toimivat vastuullisesti. Nytkin rokotteen antaja ilmoitti virheestä esimiehelleen ja asia hoidettiin kuntoon. Tämä on talon tapa toimia ja se on varmasti tullut esille aikaisemmissakin tapauksissa. Me olemme hyvin suuri toimija ja kun paljon tehdään, aina silloin tällöin jotain tapahtuu.

Edit 14.37: Muutettu muotoilu "19 ihmisen altistuneen" muotoon "19 ihmisen voineen altistua".